Meghan Markle se ‘boelie-verslag’ nie gepubliseerMeghan Markle, die hertogin van Sussex. (Foto: Toby Melville/AFP) Die besonderhede van die opspraakwekkende ondersoek na Meghan Markle, die hertogin van Sussex, se beweerde boeliegedrag teen Buckingham-paleis-personeel sal nie gepubliseer word nie. AFP het berig dat Buckingham-paleis in Maart verlede jaar ’n ondersoek van stapel gestuur en getuienis van personeel ingesamel het oor hul werkservarings saam met die hertogin. Dié ondersoek het gevolg ná ŉ koninklike assistente beweer het dat die hertogin haar geboelie het, twee persoonlike assistente uit die huishouding verdryf het en ŉ derde personeellid se gesag ondermyn het. Meghan en Harry het enkele dae na die aankondiging van dié ondersoek die koninklike familie geskok toe hulle ongenoemde familielede van rassisme beskuldig het tydens ’n onderhoud met die Amerikaanse televisiepersoonlikheid Oprah Winfrey. Markle het ook tydens dié onderhoud aantygings van afknouery ontken en via ŉ amptelike verklaring dit “’n berekende smeerveldtog” genoem. “Die hertogin is hartseer oor die jongste aanval op haar karakter, veral omdat sy dikwels self die teiken daarvan is en daartoe verbind is om diegene te ondersteun wat soortgelyke pyn en trauma al ervaar het,” lui ‘n deel van dié verklaring. Daar is in die Britse media berig dat ŉ volledige verslag vrygestel sal word sodra die ondersoek afgehandel is, maar geen nuus oor dié ondersoek is al bekendgemaak nie, altans nie in die openbaar nie. Dit word egter beweer dat dié einste uitslag gelei het tot positiewe hervorming in die Britse koningshuis se administrasie. Verskeie koninklike kenners, ook koninklike verslaggewer Katie Nicholl, beweer dat koningin Elizabeth II self besluit het om die gevolgtrekkinge van dié verslag te “begrawe”. “Alles wat ek op die oomblik uit die paleis hoor, is dat die koningin nie meer drama wil hê nie. Sy wil net nie hê dat nog vuil wasgoed in die openbaar gewas moet word nie,” het Nicholl aan Entertainment Tonight gesê. Sy is ook van mening dat die 96-jarige monarg enige verdere skandes wat moontlik aan dié verslag gekoppel kan word, wil beperk en die personeellede se anonimiteit sowel as Markle se reputasie wil beskerm. Prins Harry en Markle– wat in 2019 finaal van hul koninklike pligte afstand gedoen het – het vroeër vandeesmaand hul kinders, Lilibet en driejarige Archie, saamgeneem Brittanje toe om vieringe vir die koningin se 70ste jaar op die troon by te woon. Dit was hul eerste openbare verskyning in Brittanje in twee jaar en die eerste keer dat Lilibet haar oumagrootjie ontmoet het. Betrekkinge tussen Harry en sy pa, prins Charles, was glo ook gespanne, maar ’n koninklike bron het gesê hy het vroeër vandeesmaand ’n “baie emosionele” eerste ontmoeting met sy kleindogter Lili gehad, aldus AFP. Bronne: AFP/Entertainment Tonight